b'\n_START_ARTICLE_\nRo\xc8\x99ioar\xc4\x83 de Pe\xc8\x9bea\n_START_SECTION_\nHabitat\n_START_PARAGRAPH_\nTr\xc4\x83ie\xc8\x99te \xc3\xaen apele termale cu o temperatur\xc4\x83 de 25-34\xc2\xb0C, bogate \xc3\xaen vegeta\xc8\x9bie. Dac\xc4\x83 este expus la temperaturi sub 20\xc2\xb0C, moare. Este un pe\xc8\x99te gregar \xc8\x99i formeaz\xc4\x83 c\xc3\xa2rduri mici compuse din zeci de exemplare.\n_START_SECTION_\nDistribu\xc8\x9bia geografic\xc4\x83\n_START_PARAGRAPH_\nEste r\xc4\x83sp\xc3\xa2ndit\xc4\x83 numai \xc3\xaen nord-vestul Rom\xc3\xa2niei pe o suprafa\xc8\x9ba mai mic\xc4\x83 de 1\xc2\xa0km \xc2\xb2\xc2\xa0: \xc3\xaen lacul Pe\xc8\x9bea - B\xc4\x83ile 1 Mai (Rezerva\xc8\x9bia Natural\xc4\x83 de la B\xc4\x83ile 1 Mai) \xc8\x99i \xc3\xaen aval de rezerva\xc8\x9bie p\xc3\xa2n\xc4\x83 la Ront\xc4\x83u. Este o specie pe cale de dispari\xc8\x9bie, endemic\xc4\x83 apelor din Rom\xc3\xa2nia. A fost descoperit\xc4\x83 de G. M\xc3\xbcller \xc3\xaen 1958 \xc3\xaen apele lacului termal 1 Mai (bazinul p\xc3\xa2r\xc3\xa2ului Pe\xc8\x9bea) din jude\xc8\x9bul Bihor . Denumire \xc8\x99tiin\xc8\x9bific\xc4\x83 Scardinius racovitzai a fost dat\xc4\x83 de M\xc3\xbcller \xc3\xaen onoarea marelui savant rom\xc3\xa2n Emil Racovi\xc8\x9b\xc4\x83.\n_START_SECTION_\nDescrierea\n_START_PARAGRAPH_\nAre corpul \xc3\xaenalt, oval \xc3\xaen sec\xc8\x9biune transversal\xc4\x83, comprimat lateral \xc8\x99i f\xc4\x83r\xc4\x83 gibozitate dup\xc4\x83 ceaf\xc4\x83. Capul cu un profil dorsal convex; l\xc4\x83\xc8\x9bimea capului egal\xc4\x83 cu 15-17% din lungimea standard a corpului, iar lungime capului echivalent\xc4\x83 cu 28 - 31% din lungimea standard a corpului. Gura terminal\xc4\x83, cu o deschidere a gurii semiorizontal\xc4\x83. Din\xc8\x9bii faringieni dispu\xc8\x99i pe dou\xc4\x83 r\xc3\xa2nduri. \xc3\x8entre n\xc4\x83ri exist\xc4\x83 un \xc8\x99an\xc8\x9b. Lungimea peduncului caudal se cuprinde de 1,3-1,7 \xc3\xaen \xc3\xaen\xc4\x83l\xc8\x9bimea sa. \xc3\x8enot\xc4\x83toarea dorsal\xc4\x83 este \xc3\xaempins\xc4\x83 mult \xc3\xaend\xc4\x83r\xc4\x83t, marginea ei anterioar\xc4\x83 fiind \xc3\xaen jum\xc4\x83tatea posterioar\xc4\x83 a corpului \xc8\x99i evident \xc3\xaen urma inser\xc8\x9biei \xc3\xaenot\xc4\x83toarelor ventrale. \xc3\x8enot\xc4\x83toarea caudal\xc4\x83 este bifurcat\xc4\x83.\n_START_SECTION_\nColora\xc8\x9bia\n_START_PARAGRAPH_\nSpatele este de culoare verde smarald mai mult sau mai pu\xc8\x9bin \xc3\xaentunecat. Par\xc8\x9bile laterale ale capului \xc8\x99i laturile corpului sunt albe, cu un luciu argintiu str\xc4\x83lucitor. Abdomenul alb, uneori cu tent\xc4\x83 g\xc4\x83lbuie la baza \xc3\xaenot\xc4\x83toarelor. Irisul argintiu cu margini aurite. \xc3\x8enot\xc4\x83toarele sunt semitransparente. \xc3\x8enot\xc4\x83toarea dorsal\xc4\x83 cenu\xc8\x99ie. \xc3\x8enot\xc4\x83toarele perechi, \xc3\xaenot\xc4\x83toarea anal\xc4\x83 \xc8\x99i lobul inferior al \xc3\xaenot\xc4\x83toarei caudale sunt g\xc4\x83lbui, cu marginile exterioare de culoare ro\xc8\x99ie.\n_START_SECTION_\nHrana\n_START_PARAGRAPH_\nSe hr\xc4\x83ne\xc8\x99te mai ales cu vegeta\xc8\x9bia acvatic\xc4\x83, alge \xc8\x99i diatomee, dar \xc8\x99i cu nevertebrate acvatice, larve \xc8\x99i adul\xc8\x9bi de insecte acvatice \xc8\x99i zooplancton.\n_START_SECTION_\nReproducerea\n_START_PARAGRAPH_\nDepune icre de la sf\xc3\xa2r\xc8\x99itul lunii februarie p\xc3\xa2n\xc4\x83 la mijlocul lunii martie. Icrele sunt depuse pe plante acvatice de care se lipesc.\n_START_SECTION_\nImportan\xc8\x9ba economic\xc4\x83\n_START_PARAGRAPH_\nNu are valoarea economic\xc4\x83. Prezint\xc4\x83 un interes mare ca specie rar\xc4\x83, endemic\xc4\x83 Rom\xc3\xa2niei, precum \xc8\x99i pentru habitatul s\xc4\x83u unic din apele termale.'